માટુંગાની શિશુવન સ્કૂલમાં પહેલા ધોરણમાં ભણતો કચ્છી વીસા ઓસવાળ જૈન યશ પ્રીતેશ વીરા વેકેશનને લીધે પંચગનીથી આવેલા તેના ભાઈ તથા અન્ય મિત્રો સાથે ગઈ કાલે સાંજે નજીકના ગાર્ડનમાં રમવા ગયો હતો. તેનો ભાઈ આર્યન અને તેના મિત્રો ક્રિકેટ રમી રહ્યા હતા ત્યારે યશ એકલો અલગ રમતો હતો. રમતાં-રમતાં તે ગાર્ડનમાં રહેલા સિમેન્ટના બાંકડા પાસે ગયો હતો. બાંકડો તૂટેલો હતો એટલે એ હીંચકા જેવો બની ગયો હતો. એ વખતે યશ બાંકડા પર બેઠાં-બેઠાં હીંચકા ખાઈ રહ્યો હતો ત્યારે અચાનક બાંકડો તૂટી ગયો અને યશ બાંકડા નીચે દબાઈ ગયો હતો. તેના માથામાં સખત માર વાગતાં તે ત્યાં જ મૃત્યુ પામ્યો હતો, પણ કોઈને એની જાણ બે કલાક સુધી નહોતી થઈ શકી. ગાર્ડનમાં રમવા ગયેલો યશ મોડે સુધી ઘરે પાછો ન ફરતાં યશનાં મમ્મી-પપ્પા અને પરિવારના અન્ય સભ્યો તેમના મિત્રો સાથે યશને શોધવા નીકળ્યાં હતાં.